Төсөл
МОНГОЛ УЛСЫН ХУУЛЬ

2026 оны … дугаар							     Улаанбаатар
сарын … -ны өдөр							                       хот


ТУСГАЙ ХАМГААЛАЛТТАЙ ГАЗАР НУТГИЙН ТУХАЙ ХУУЛЬ /ШИНЭЧИЛСЭН НАЙРУУЛГА/-ИЙГ ДАГАЖ 
МӨРДӨХ ЖУРМЫН ТУХАЙ

1 дүгээр зүйл.Тусгай хамгаалалттай газар нутгийн тухай хууль /шинэчилсэн найруулга/ батлахаас өмнө байгуулагдсан тусгай хамгаалалттай газар нутагт газар ашиглах гэрээг тус хуульд заасан нөхцөл, журмын дагуу 2027 оны 05 дугаар сарын 31-ний өдрийн дотор шинэчлэн байгуулна.

2 дугаар зүйл.Энэ хуулийн 1 дүгээр зүйлд заасан газар ашиглагч этгээд газар ашиглах гэрээг шинэчлэн байгуулах хүсэлтээ байгаль орчны асуудал эрхэлсэн төрийн захиргааны төв байгууллагад гаргана. 

3 дугаар зүйл.Тусгай хамгаалалттай газар нутагт газар ашиглах гэрээг энэ хуульд заасан хугацааны дотор шинэчлэн байгуулаагүй бол тусгай хамгаалалттай газар нутагт газар ашиглах тусгай зөвшөөрлийг хүчингүй болсонд тооцно.

4 дүгээр зүйл.Тусгай хамгаалалттай газар нутгийн тухай хууль /Шинэчилсэн найруулга/ батлахаас өмнө тухайн газарт өвөлжөө, хаваржааны доорх газар эзэмшиж, уламжлалт аргаар мал аж ахуй эрхэлж байсан малчин өрхөд тухайн өвөлжөө, хаваржааны доорх газрыг ашиглах тусгай зөвшөөрөл олгох болон газар ашиглах гэрээ байгуулах асуудлыг тухайн иргэний хүсэлт, хамгаалалтын захиргааны саналыг үндэслэн 42 дугаар зүйлийн 42.10 дахь хэсэг шийдвэрлэнэ. 

5 дугаар зүйл.Тусгай хамгаалалттай газар нутгийн тухай хуульд нийцүүлэн байгалийн цогцолборт газрын дотоод бүсийг хамгаалалтын захиргааны саналаар 42 дугаар зүйлийн 42.10 дахь хэсэг шинэчлэн тогтооно. 

6 дугаар зүйл.Тусгай хамгаалалттай газар нутгийн тухай хууль /Шинэчилсэн найруулга/ батлахаас өмнө хот, суурин орчмын дархан цаазат газрын хязгаарлалтын бүс, байгалийн цогцолборт газарт хууль тогтоомжид заасан шаардлагад нийцүүлэн барьсан барилга байгууламжийн эрхийг газар ашиглах гэрээ, гэрчилгээг үндэслэн улсын бүртгэлд бүртгэж, Бүртгэлийн ерөнхий хууль болон Эд хөрөнгийн эрхийн улсын бүртгэлийн тухай хуульд заасны дагуу холбогдох эд хөрөнгийн эрхийн гэрчилгээг олгох эсэх асуудлыг шийдвэрлэнэ.
   7 дугаар зүйл.Тусгай хамгаалалттай газар нутгийн тухай хууль /Шинэчилсэн найруулга/ батлахаас өмнө хот, суурин орчмын дархан цаазат газрын хязгаарлалтын бүс, байгалийн цогцолборт газарт хууль тогтоомжид заасан шаардлагад нийцүүлэн барьсан барилга байгууламжийн барьсан газар ашиглагчийн газар ашиглах гэрээг 2027 оны 05 дугаар сарын 31-ний өдрийн дотор Иргэний хуулийн 150 дугаар зүйлд заасны дагуу байгуулахаар шийдвэрлэнэ.   
8 дугаар зүйл. Тусгай хамгаалалттай газар нутгийн тухай хууль /Шинэчилсэн найруулга/ батлахаас өмнө Дархан цаазат газрын хязгаарлалтын бүс, байгалийн цогцолборт газарт хууль тогтоомжид заасан шаардлагад нийцүүлэн барьсан аялагч, жуулчныг байршуулах амралтын газар, жуулчны баазын барилга, байгууламжийн байгаль орчны нөлөөллийн үнэлгээний асуудлыг холбогдох хуульд заасны дагуу шийдвэрлэнэ. 

9 дүгээр зүйл. Тусгай хамгаалалттай газар нутгийн тухай хууль /Шинэчилсэн найруулга/ батлахаас өмнө орон нутгийн тусгай хамгаалалтад авсан бөгөөд Газрын нэгдмэл сангийн удирдлагын нэгдсэн систем, Уул уурхайн кадастрын бүртгэлийн системд бүртгэгдсэн газар нутгийг холбогдох олон улсын байгууллагад зохих ангиллаар бүртгүүлэх ажлыг байгаль орчны асуудал эрхэлсэн төрийн захиргааны төв байгууллага 2027 оны 12 дугаар сарын 30-ны өдрийн дотор зохион байгуулна.

10 дугаар зүйл.Тусгай хамгаалалттай газар нутгийн тухай хууль /Шинэчилсэн найруулга/ -д заасан журам, аргачлалыг хуульд заасан эрх бүхий этгээд 2027 оны 3 дугаар улиралд багтаан баталж, мөрдүүлнэ.



Гарын үсэг

ТУСГАЙ ХАМГААЛАЛТТАЙ ГАЗАР НУТГИЙН ТУХАЙ
ХУУЛЬ ХҮЧИНГҮЙ БОЛСОНД ТООЦОХ ТУХАЙ


	1 дүгээр зүйл. 1994 оны 11 дүгээр сарын 15-ны өдөр баталсан Тусгай хамгаалалттай газар нутгийн тухай хуулийг хүчингүй болсонд тооцсугай.

2 дугаар зүйл. Энэ хуулийг Тусгай хамгаалалттай газар нутгийн тухай хууль /Шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.



Гарын үсэг

ТУСГАЙ ХАМГААЛАЛТТАЙ ГАЗАР НУТГИЙН ОРЧНЫ БҮСИЙН ТУХАЙ
ХУУЛЬ ХҮЧИНГҮЙ БОЛСОНД ТООЦОХ ТУХАЙ

	1 дүгээр зүйл. 1997 оны 10 дугаар сарын 23-ны өдөр баталсан Тусгай хамгаалалттай газар нутгийн орчны бүсийн тухай хуулийг хүчингүй болсонд тооцсугай.

2 дугаар зүйл. Энэ хуулийг Тусгай хамгаалалттай газар нутгийн тухай хууль /Шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.



Гарын үсэг

МОНГОЛ УЛСЫН ЗАСАГ ЗАХИРГАА, НУТАГ ДЭВСГЭРИЙН НЭГЖ, ТҮҮНИЙ УДИРДЛАГЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ

	1 дүгээр зүйл. Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуульд дараах агуулгатай 35 дугаар зүйлийн 35.1.18 дахь заалт нэмсүгэй:

“35.1.18.харьяалах нутаг дэвсгэр дэх тусгай хамгаалалттай газар нутаг, түүний орчны бүсээс бүрдүүлсэн байгалийн нөөц ашигласны төлбөрийн орлогын хэсгийг тухайн газар нутгийн менежментийн төлөвлөгөө, эсхүл орчны бүсийн үйл ажиллагааны төлөвлөгөөнд тусгагдсан арга хэмжээг санхүүжүүлэхээр шийдвэрлэх;”

2 дугаар зүйл.Монгол Улсын Засаг захиргаа, нутаг дэвсгэрийн нэгж,  түүний удирдлагын тухай хуулийн 35 дугаар зүйлийн 35.1.18 дахь заалтын дугаарыг “35.1.19.” гэж өөрчилсүгэй.

3 дугаар зүйл. Энэ хуулийг Тусгай хамгаалалттай газар нутгийн тухай хууль /Шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.



Гарын үсэг

ГАЗРЫН ТУХАЙ ХУУЛЬД НЭМЭЛТ ОРУУЛАХ ТУХАЙ

	1 дүгээр зүйл.Газрын тухай хуульд доор дурдсан агуулгатай 2 дугаар зүйлийн 2.3, 6 дугаар зүйлийн 6.5 дахь хэсэг тус тус нэмсүгэй:
 
1/2 дугаар зүйлийн 2.3 дахь хэсэг:

	“2.3.Тусгай хамгаалалттай газар нутаг дахь газрын харилцааг Тусгай хамгаалалттай газар нутгийн тухай хуулиар зохицуулна.” 

2/6 дугаар зүйлийн 6.5 дахь хэсэг:

    	 “6.5.Монгол Улсын 18 нас хүрсэн иргэн, хуулийн этгээдэд холбогдох хуульд заасан зориулалт, нөхцөл, болзол, журмын дагуу тусгай хамгаалалттай газар нутагт газар ашиглуулж болно.”

	2 дугаар зүйл. Энэ хуулийг Тусгай хамгаалалттай газар нутгийн тухай хууль /Шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.



Гарын үсэг

АЯЛАЛ ЖУУЛЧЛАЛЫН ТУХАЙ ХУУЛЬД НЭМЭЛТ, ӨӨРЧЛӨЛТ 
ОРУУЛАХ ТУХАЙ

	1 дүгээр зүйл.Аялал жуулчлалын тухай хуульд доор дурдсан агуулгатай хэсэг, заалт нэмсүгэй:

1/4 дүгээр зүйлийн 4.1.14 дэх заалт:

“4.1.14.“байгалийн аялал жуулчлал” гэж экосистемд сөрөг нөлөө багатай, танин мэдэхүйн болон байгальд түшиглэсэн аялал жуулчлалын үйл ажиллагааг.”

2/11 дүгээр зүйлийн 11.5 дахь хэсэг:

“11.5.“Тусгай хамгаалалттай газар нутагт нутгийн иргэдэд түшиглэсэн аялал жуулчлал эрхлэгч нь энэ хуулийн 26.1-д заасан нийтийн эрх зүйн хуулийн этгээдэд бүртгүүлсэн байна.”

2 дугаар зүйл.Аялал жуулчлалын тухай хуулийн 16 дугаар зүйлийн 16.4, 16.6 дахь хэсгийг доор дурдсанаар өөрчлөн найруулсугай: 

 “16.4.Улсын аялал жуулчлалын бүсийн хилийн заагийг тогтоохдоо байгаль орчин болон газрын асуудал эрхэлсэн төрийн захиргааны төв байгууллагын саналыг авна.

16.6. Энэ хуулийн  16.5-д заасан менежментийн төлөвлөгөө, бүсийн аялал жуулчлалын маршрутыг менежментийн төлөвлөгөөнд үндэслэн аялал жуулчлалын болон байгаль орчны асуудал эрхэлсэн Засгийн газрын гишүүд хамтран батална.”

3 дугаар зүйл.Энэ хуулийг Тусгай хамгаалалттай газар нутгийн тухай хууль /Шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.


Гарын үсэг

ЗАСГИЙН ГАЗРЫН ТУСГАЙ САНГИЙН ТУХАЙ ХУУЛЬД 
НЭМЭЛТ, ӨӨРЧЛӨЛТ ОРУУЛАХ ТУХАЙ

           1 дүгээр зүйл. Засгийн газрын тусгай сангийн тухай хуулийн 7 дугаар зүйлд доор дурдсан агуулгатай заалтыг тус тус нэмсүгэй.
 		1/7 дугаар зүйлийн 7.2.9, 7.2.10, 7.2.11, 7.2.12, 7.2.13 дахь заалт:
“7.2.9.ойн  дагалдах баялгийн дуудлага худалдааны орлогын 50   хувь;
     		7.2.10.байгалийн ургамал, амьтан, ой, ус, рашааны нөөц ашиглах эрхийн бичиг, гарал үүслийн гэрчилгээ, мэргэжлийн байгууллагын эрхийн бичиг болон гэрчилгээний төлбөр;
7.2.11.Амьтны тухай хуулийн 291.13-д заасан дуудлага худалдааны орлогын 50 хувь;
7.2.12.Агаарын бохирдлын төлбөрийн тухай хуулийн 5.6-д заасан нөхөн төлбөр;
7.2.13. Зөрчлийн тухай хуулийн 5.11 дүгээр зүйлийн 3 дахь хэсэг, 7.1 дүгээр зүйлийн 1 дэх хэсэг, 7.6 дугаар зүйлийн 1-8 дахь хэсэг, 7.7 дугаар зүйлийн 4 дэх хэсэг, 7.9 дүгээр зүйлийн 1, 5, 11 дэх хэсэг, 7.10 дугаар зүйлийн 1,4 дэх хэсэг, 10.25 дугаар зүйлийн 1-7 дахь заалтад заасан хууль бусаар олсон хөрөнгө, орлого.”
      		 2/7 дугаар зүйлийн 7.3.13, 7.3.14, 7.3.15, 7.3.16 дахь заалт:
       		“7.3.13.энэ хуулийн 7.2.1, 7.2.3, 7.2.4, 7.2.5, 7.2.9-7.2.11-т заасан орлогын тусгай хамгаалалтай газар нутгаас төвлөрүүлсэн мөнгөн хөрөнгийг тусгай хамгаалалттай газар нутгийн менежментийн төлөвлөгөөнд тусгагдсан биологийн олон янз байдлыг хамгаалах, нөхөн сэргээх, байгаль орчны төлөв байдлын хяналт шинжилгээ хийх арга хэмжээг санхүүжүүлэх;
7.3.14.Байгаль орчныг хамгаалах хуулийн 54 дүгээр зүйлийн 4, 5 дахь хэсэгт заасан урамшуулал олгох;
7.3.15.энэ хуулийн 7.2.3, 7.2.4, 7.2.5, 7.2.6-д заасан орлогын хяналт шалгалт хэрэгжүүлэх чиг үүрэг бүхий хяналт шалгалтын байгууллага, нэгжийн төвлөрүүлсэн мөнгөн хөрөнгийг байгаль орчныг хамгаалах, хүрээлэн буй орчны аюулгүй байдалд учирч болзошгүй эрсдэл, хууль бус үйлдлээс урьдчилан сэргийлэх, илрүүлэх, таслан зогсоох, байгаль орчинд учруулсан хохирол, нөхөн төлбөр ногдуулах арга хэмжээг санхүүжүүлэх;  
7.3.16.байгаль орчны менежментийн төлөвлөгөөнд тусгагдсан арга хэмжээг үр дүнгийн гүйцэтгэлд нь үндэслэн санхүүжүүлэх.”
         2 дугаар зүйл.Засгийн газрын тусгай сангийн тухай хуулийн 7 дугаар зүйлийн 7.2.6 дахь заалтыг доор дурдсанаар өөрчлөн найруулсугай:
	7 дугаар зүйлийн 7.2.6 дахь заалт:
“7.2.6.Агаарын бохирдлын төлбөрийн тухай хуулийн 4 дүгээр зүйлийн 4.1.1-д заасан түүхий нүүрс олборлогчийн төлсөн агаарын бохирдлын төлбөр;” 
         3 дугаар зүйл. Засгийн газрын тусгай сангийн тухай хуулийн 7 дугаар зүйлийн 7.2.1 дэх заалтын “болон тусгай хамгаалалттай газар нутагт үзүүлэх ажил, үйлчилгээний нэг удаагийн хөлс” гэснийг хассугай.
           4 дүгээр зүйл. Энэ хуулийг Тусгай хамгаалалттай газар нутгийн тухай хууль /Шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.


Гарын үсэг

МОНГОЛ УЛСЫН ХИЛИЙН ТУХАЙ
ХУУЛЬД НЭМЭЛТ ОРУУЛАХ ТУХАЙ

	1 дүгээр зүйл.Монгол Улсын Хилийн тухай хуулийн 21 дүгээр зүйлд доор дурдсан  агуулгатай 21.4, 21.5 дахь хэсэг нэмсүгэй:

	"21.4.Улсын хилийн болон хил орчмын дэглэмд нийцүүлэн улсын хил дээрх болон улсын хил орчмын тусгай хамгаалалттай газар нутагт хилийн төлөөлөгч, орлогч, туслагч байгаль орчны хяналтын улсын байцаагчийн бүрэн эрхийг хилийн бүсэд хэрэгжүүлнэ.
	
21.5.Тусгай хамгаалалттай газар нутаг нь хил орчмын нутаг дэвсгэрт байх тохиолдолд байгаль орчны асуудал эрхэлсэн төрийн захиргааны төв байгууллага менежментийн төлөвлөгөөг улсын хил хамгаалах байгууллагатай хамтран баталж, хэрэгжүүлнэ." 
 
	2 дугаар зүйл. Монгол Улсын Хилийн тухай хуулийн 21 дүгээр зүйлийн 21.1. дэх хэсэгт "амьтан" гэсний өмнө "ус," гэж нэмсүгэй.

3 дугаар зүйл. Энэ хуулийг Тусгай хамгаалалттай газар нутгийн тухай хууль /Шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.



Гарын үсэг

СОЁЛЫН ӨВИЙГ ХАМГААЛАХ ТУХАЙ ХУУЛЬД 
НЭМЭЛТ ОРУУЛАХ ТУХАЙ

	1 дүгээр зүйл.Соёлын өвийг хамгаалах тухай хуульд доор дурдсан агуулгатай 42 дугаар зүйлийн 42.10 дахь хэсэг нэмсүгэй: 

“42.10.Тусгай хамгаалалттай газар нутаг дотор оршиж байгаа соёлын өвийн дурсгалт газрын хамгаалалтын менежментийг тухайн тусгай хамгаалалттай газар нутгийн хамгаалалтын захиргаанд хариуцуулж болно"

2 дугаар зүйл. Энэ хуулийг Тусгай хамгаалалттай газар нутгийн тухай хууль /Шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.


Гарын үсэг

БАЙГАЛЬ ОРЧНЫГ ХАМГААЛАХ ТУХАЙ ХУУЛЬД                                               НЭМЭЛТ, ӨӨРЧЛӨЛТ ОРУУЛАХ ТУХАЙ
      	1 дүгээр зүйл. Байгаль орчныг хамгаалах тухай хуулийн 34 дүгээр зүйлийн 1 дэх хэсэгт дараах агуулгатай заалтыг нэмсүгэй.	
 	34 дүгээр зүйлийн 1 дэх хэсгийн 4 дэх заалт:
“34.1.4.олон улсын.”
 	2 дугаар зүйл.Байгаль орчныг хамгаалах тухай хуулийн 38 дугаар зүйлийн 38.1 дэх хэсэг, 54 дүгээр зүйлийн 54.4, 54.5 дахь хэсгийг дор дурдсанаар өөрчлөн найруулсугай:
1/38 дугаар зүйлийн 38.1 дэх хэсэг:
	“38.1.Байгаль орчны асуудал эрхэлсэн төрийн захиргааны төв байгууллага мэдээллийн сангийн үйл ажиллагааг улсын хэмжээнд удирдан зохион байгуулах бөгөөд олон улсын гэрээний хэрэгжилтийг хангах зорилгоор холбогдох мэдээллийг олон улсын мэдээллийн санд бүртгүүлэх ажлыг зохион байгуулна.”
 		2/54 дүгээр зүйлийн 54.4 дэх хэсэг:
“54.4.Байгаль орчны хууль тогтоомж зөрчсөн тухай үнэн бодит мэдээллийг эрх бүхий байгууллага, албан тушаалтанд мэдээлсэн, зөрчлийг илрүүлсэн, илрүүлэхэд бодитой туслалцаа үзүүлсэн байгалийн нөөцийн хамтын менежментийн нөхөрлөл, төрийн бус байгууллага, иргэнийг зөрчил гаргагчид ногдуулсан торгууль, нөхөн төлбөрийн орлогын 15 хувьтай тэнцүү хэмжээний урамшуулал олгоно.”
 		3/54 дүгээр зүйлийн 54.5 дэх хэсэг:
“54.5.Хууль бусаар бэлтгэж хураалгасан байгалийн баялгийн борлуулалтын орлогын 15 хувийг тухайн зөрчлийг илрүүлсэн улсын байцаагч, байгаль хамгаалагчид урамшуулал болгон олгоно.”
3 дугаар зүйл.Байгаль орчныг хамгаалах тухай хуулийн 54 дүгээр зүйлийн 54.6, 54.8 дахь хэсгийг тус тус хүчингүй болсонд тооцсугай.
 	5 дугаар зүйл.Энэ хуулийг Тусгай хамгаалалттай газар нутгийн тухай хууль /шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.
  
Гарын үсэг
Төсөл
МОНГОЛ УЛСЫН ХУУЛЬ

2026 оны … дугаар							     Улаанбаатар
сарын … -ны өдөр							                       хот


УСАН ЗАМЫН ТЭЭВРИЙН ТУХАЙ ХУУЛЬД 
НЭМЭЛТ ОРУУЛАХ ТУХАЙ

1 дүгээр зүйл. Усан замын тээврийн тухай хуульд доор дурдсан агуулгатай 6.1.15 дахь заалт нэмсүгэй:

“6.1.15.тусгай хамгаалалттай газар нутагт тогтоосон дэглэмд нийцүүлэн усан замын тээврийн үйл ажиллагааг зохицуулах, хамтран ажиллах журмыг тусгай хамгаалалттай газар нутгийн асуудал эрхэлсэн төрийн захиргааны төв байгууллагатай хамтран батлах.” 

2 дугаар зүйл. Усан замын тээврийн тухай хуулийн 3 дугаар зүйлийн 3.1.4 дэх заалтын “хил хамгаалах” гэсний дараа “, байгаль хамгаалах” гэж нэмсүгэй.

3 дугаар зүйл. Энэ хуулийг Тусгай хамгаалалттай газар нутгийн тухай хууль /Шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.



Гарын үсэг





